**privind retragerea măsurilor de reglementare preventivă a pieţei de furnizare cu ridicata a unor segmente-trunchi de linii închiriate, indiferent de tehnologia utilizată pentru punerea la dispoziţie de capacitate închiriată sau rezervată**

În temeiul dispoziţiilor art.9 alin. (1) lit. k), l), şi u), art.43 alin. (3) și (4) și ale art.53 alin. (1) şi (2) din Legea comunicaţiilor electronice nr.241-XVI din 15.11.2007 (Monitorul Oficial al Republicii Moldova, 2008, nr. 51-54, art. 155), cu modificările şi completările ulterioare;

În conformitate cu pct.14 şi pct.15 lit. b) din Regulamentul Agenţiei Naţionale pentru Reglementare în Comunicaţii Electronice şi Tehnologia Informaţiei (ANRCETI) aprobat prin Hotărârea Guvernului nr.905 din 28 iulie 2008 (Monitorul Oficial al Republicii Moldova, 2008, nr. 143-144, art. 917);

Având în vedere prevederile Regulamentului privind identificarea şi analiza pieţelor relevante din domeniul comunicaţiilor electronice şi desemnarea furnizorilor de reţele şi/sau servicii de comunicaţii electronice cu putere semnificativă pe aceste pieţe, aprobat prin Hotărârea Consiliului de Administraţie al ANRCETI nr.55 din 29 decembrie 2008 (Monitorul Oficial al Republicii Moldova, 2009, nr. 34-36, art. 117), cu modificările şi completările ulterioare;

Ţinând cont de concluziile din Analiza pieţei de furnizare cu ridicata a unor segmente-trunchi de linii închiriate, indiferent de tehnologia utilizată pentru punerea la dispoziţie de capacitate închiriată sau rezervată (iteraţia 4, 2017), Consiliul de Administraţie

**HOTĂRĂŞTE:**

1. Se constată încetarea caracterului relevant pentru reglementarea preventivă a Pieţei de furnizare cu ridicata a unor segmente-trunchi de linii închiriate, indiferent de tehnologia utilizată pentru punerea la dispoziţie de capacitate închiriată sau rezervată.
2. Se exclude, din data de 01.01.2018, pct. 8 din anexa la Hotărârea Consiliului de Administraţie al ANRCETI nr. 85 din 28 aprilie 2009 privind definirea listei piețelor relevante de rețele și/sau servicii de comunicații electronice.
3. Se retrag, din data de 01.01.2018, obligaţiile speciale preventive impuse S.A. „Moldtelecom” prin Hotărârea Consiliului de Administrație al ANRCETI nr. 36 din 20.12.2011 cu privire la impunerea obligaţiilor speciale preventive S.A. “Moldtelecom” în legătură cu puterea sa semnificativă pe piaţa de furnizare cu ridicata a unor segmente-trunchi de linii închiriate, indiferent de tehnologia utilizată pentru punerea la dispoziţie de capacitate închiriată sau rezervată și menținute prin Hotărârea Consiliului de Administrație al ANRCETI nr. 48 din 15.09.2015 privind măsurile de reglementare preventivă a pieței de furnizare cu ridicata a unor segmente-trunchi de linii închiriate, indiferent de tehnologia utilizată pentru punerea la dispoziţie de capacitate închiriată sau rezervată.
4. Prezenta hotărâre se comunică S.A.”Moldtelecom” şi Consiliului Concurenţei în termen de 3 zile lucrătoare din data aprobării.
5. Prezenta hotărâre se publică în Monitorul Oficial al Republicii Moldova.

**Membrii**

 **Consiliului de Administraţie Corneliu JALOBA**

 **Marian POCAZNOI**